เลขาธิการ กกต. ยืนยัน ไม่ฟ้องกลับคนวิพากษ์วิจารณ์ แต่ขอระวังการโพสข้อมูลบิดเบือน พร้อมเร่งตรวจสอบเอกสารลับทหาร
เลขาธิการ กกต. ยืนยัน ไม่ฟ้องกลับคนวิพากษ์วิจารณ์ แต่ขอระวังการโพสข้อมูลบิดเบือน พร้อมเร่งตรวจสอบเอกสารลับทหาร สั่งเลือกพรรคการเมืองหนึ่ง ขณะที่ รองผู้บัญชาการตำรวจแห่งชาติ สั่งเพิ่มกำลังดูแลความปลอดภัยวันเลือกตั้งทั่วประเทศพันตำรวจเอก จรุงวิทย์ ภุมมา เลขาธิการคณะกรรมการการเลือกตั้ง หรือ กกต. เข้าร่วมการชี้แจงสัมมนาบทบาทของข้าราชการตำรวจในการเลือกตั้งสมาชิกสภาผู้แทนราษฎร โดยมีหัวหน้าศูนย์รักษาความปลอดภัยและความเรียบร้อยการเลือกตั้ง จากทั่วประเทศ 255 คน เข้าร่วม โดยพันตำรวจเอก จรุงวิทย์ เปิดเผยว่า ในช่วงการเลือกตั้งล่วงหน้าที่ผ่านมา ได้รับความร่วมมือจากตำรวจเป็นอย่างดี ในการรักษาความปลอดภัยและอำนวยความสะดวกด้านการจราจร โดยวันนี้จะมีการเน้นย้ำการปฏิบัติงานของตำรวจประจำหน่วยเลือกตั้ง ในการรักษาความปลอดภัยและการรับแจ้งเหตุทุจริตการเลือกตั้ง พร้อมยืนยันว่า ไม่ได้จะมีการฟ้องดำเนินคดีอาญากับผู้ที่วิพากษ์วิจารณ์ กกต. เพียงแต่ขอให้ระมัดระวังการโพสข้อมูลใดๆ ผ่านโซเชียลมีเดีย ขอให้เป็นข้อเท็จจริง ไม่มีการใส่ร้าย หรือบิดเบือนข้อมูล แต่ยอมรับข้อบกพร่องของเจ้าหน้าที่ กกต. ประจำหน่วย ที่เกิดขึ้นในวันการเลือกตั้งล่วงหน้า ทั้งการแจกบัตรลงคะแนนผิดและอื่นๆ ซึ่งจะต้องมีการอบรมเจ้าหน้าที่เพิ่มเติม โดยอยู่ระหว่างตรวจสอบว่า ข้อผิดพลาดที่เกิดขึ้น จะทำให้การเลือกตั้งสมบูรณ์หรือไม่เลขาธิการ กกต. ยังยอมรับว่า เห็นเอกสารของหน่วยทหารหนึ่ง ระบุ ให้ผู้ใต้บังคับบัญชาไปลงคะแนนให้พรรคการเมืองพรรคหนึ่งแล้ว โดยอยู่ระหว่างการตรวจสอบข้อเท็จจริง และเชื่อว่าทางกองทัพก็ต้องตรวจสอบเช่นกัน เนื่องจากตามมติคณะรัฐมนตรี เจ้าหน้าที่รัฐ ต้องวางตัวเป็นกลางทางการเมือง ส่วนข้อร้องเรียนต่างๆ เช่น กรณีแม่ค้า กาบัตรลงคะแนนถึง 17 ใบ และการร้องเรียนทุจริตใน 3 จังหวัด ยังอยู่ระหว่างการตรวจสอบ แต่หากประชาชนมีหลักฐาน ก็ขอให้เก็บหลักฐานเข้าร้อง กกต. พลตำรวจเอก ศรีวราห์ รังสิพราหมณกุล รองผู้บัญชาการตำรวจแห่งชาติ กล่าวด้วยว่า ได้เน้นย้ำให้ตำรวจทุกหน่วย เฝ้าระวังการซื้อสิทธิขายเสียง ใส่ร้ายผู้อื่นและแจ้งความเท็จจริง เนื่องจากเป็นคดีอาญา แต่ในส่วนของตำรวจยังไม่ได้รับแจ้ง พร้อมสั่งเพิ่มกำลังตำรวจทั่วประเทศ โดยเฉพาะ 3 จังหวัดชายแดนภาคใต้ และยืนยันว่าจากการข่าวยังไม่พบการเคลื่อนไหวที่ผิดปกติแต่อย่างใด